送施屯田提點銅場兼相度嶺外鹽入虔吉
作者：梅堯臣
朝代：宋

paragraphs: 江西采銅山未竭，南越熬波海將結。
主人貪利不畏刑，白日持兵逾盜竊。
銅私鑄器鹽奪商，死共吏爭蛇鬭穴。
姦豪乘勢倚蠻陬，劫掠聚徒成蟻垤。
今雖驅翦嶺下平，尚恐根存更生孽。
因擇健才通便民，付職與權將有設。
秋香亭上共爲賓，却作主人殊少悅。
徂東走北十五年，只有山川看不別。